Referat fra møte den 12.05.06 i styringsgruppen for verdidialogen i Personal- og økonomiavdelingen (PØA)

På bakgrunn av verdisamlingen på Sommarøy den 3.-04.04.06. ble dialogen videre organisert som et internt prosjekt hvor styringsgruppen består av seksjonsledere og direktør for personal og økonomiavdelingen. Leder for prosjektet er Sissel Hemmingsen og referansegruppen består av blant annet Turid Moldenæs og Hilde Pettersen. Flere personer skal tilknyttes referansegruppen etter hvert. Videre består prosjektet av de etablerte seksjonsvise gruppene (noen små bør slås sammen? ) som selv velger sin leder.

Styringsgruppa:

Deltakere på møtet i styringsgruppa: Håvard Bekkelund, Ivar Hanssen, Sissel Myrvang, Idar Indrevoll og Sissel Hemmingsen (referent). Bodil Paulsen hadde meldt forfall.

Styringsgruppen ble enige om å ha korte møter ved behov i forlengelse av ledermøtene tirsdager.

Seksjonsgruppene:

Det ble enighet i styringsgruppen om å kombinere arbeidet i program/seksjonsgruppene med heterogene grupper og presentasjon på avdelingsmøter. 

Referansegruppen:

Referansegruppen har Turid og Hilde som medlemmer og styringsgruppen var enig om at det bør vurderes å tilknytte en person fra hver seksjon eller utpeke noen ut fra faglig kompetanse. Håvard og Sissel får i oppdrag å utpeke deltakere til referansegruppen. 

Godkjenning av rapport fra andre samling på Sommarøy

Rapporten fra samlingen på Sommarøy 3.-4.04.06 ble godkjent. Prosjektleder gir tilbakemelding til Hilde og Turid slik at rapporten kan sluttføres og deles ut til alle.

Mål og mandat for prosjektet

Håvard uttalte i starten av første samling at gjennomføringen av verdidialogen er viktig for å;

· Gjøre rette prioriteringer til beste for UiTø

· Få diskusjon om organisasjonskultur

· Gi retning i det daglige arbeidet

· Fremheve at etikk og verdier er knyttet til arbeidet vårt gjennom håndtering av personopplysninger, utvikling av retningslinjer for etikk og inkludering med mer.

Styringsgruppen diskuterte videre hvorfor det er viktig for PØA å gjennomføre et slikt prosjekt. Det ble nevnt at arbeid med verdier er viktig fordi vi ønsker å få til positive endringer. God samhandling internt i avdelingen er viktig for at vi skal kunne gjøre en god jobb utad. Opplevelsen av å gjøre en god jobb gir trygghet. Hvordan vi har det i avdelingen har betydning for jobben vi gjør og hvordan vi blir oppfattet utad. Verdidiskusjoner kan på den måten si noe om PØA sin rolle i UiTø. Man må fange opp signaler og gi tydelige signaler. Som ansatt i PØA representerer man universitetsdirektøren. Det er en viktig rolle og forstå for å gjøre riktige prioriteringer. Rolleforståelse gir profesjonalitet og trygghet. 

Håvard og Sissel konkretiserer på bakgrunn av diskusjonen mål og mandat for prosjektet.

Aktivitetsplan

Det må utarbeides mer detaljert aktivitetsplan med milepæler og sluttdato. Foreløpige aktiviteter i planen er;

· Konkretisering av verdiene i gruppene

· Utvikling av serviceerklæring relatert til verdiene og den eksterne konkretiseringen (eksterne situasjoner og eksterne interessenter)

· Form (nettsider, brosjyre)

· Gjennomføring

· Utvikling av plakat/hustavle relatert til verdiene og den interne konkretiseringen (interne situasjoner og eksterne interessenter)

· Implementering/ forankring av videre verdidiskusjoner

· Lisens til diskusjon

· Arena for viktige spørsmål

Viktige spørsmål å diskutere videre i prosjektet:

· Hva er en god medarbeider?

· Hva er en god leder?

Tromsø, 30.05.06

Sissel Hemmingsen 

(sign)

